Ope brief: Ons het jou nodig, jong leier(Foto: Facebook) Solidariteit Jeug, deel van die Solidariteit Beweging, is passievol oor jong leiers. Hierdie organisasie is opgewonde oor elke jong opkomende Afrikaanse leier en maak dit deel van sy jaarlikse kalender om jong leierskap te vier. Solidariteit Jeug het verlede week die grootste hoofleierontbyt tot dusver aangebied. Die hoofleierontbyt het al ’n jaarlikse instelling geword waar die hoofseuns en -dogters van Afrikaanse skole in Gauteng bederf word by ŉ glansontbyt by die Kleinkaap-boetiekhotel. (Foto: Facebook) Die doel van hierdie ontbyt is om erkenning aan hierdie hoofleiers te gee, hulle sterkte toe te wens vir hul ampstermyn en om hulle te bemoedig in die wete dat Solidariteit Jeug bankvas agter elkeen van hulle staan. Dr. Dirk Hermann, bestuurshoof van Solidariteit, en Willem Engelbrecht, stigter van Be that Guy/Girl het die leiers tydens die geleentheid toegespreek. Die kernboodskap van die sprekers was dat ons land en ons taal- en kultuurgemeenskap hierdie jong, energieke en dinamiese leiers baie nodig het. Dr. Hermann het ŉ beroep op hierdie jong leiers gedoen om met moed en ywer aan ŉ toekoms te bou waar die volgende generasie vry, veilig en voorspoedig hier, aan die suidpunt van Afrika, kan woon. Hy het ook gevra dat hierdie generasie jong mense die taak op hulle sal opneem om hierdie land vorentoe te neem en om verantwoordelikheid vir hul eie toekoms te neem. (Foto: Facebook) Die hoofleierontbyt word elke jaar groter en groter en vanjaar moes ons plek maak vir meer gaste soos wat bywoningsgetalle bly klim het. Skole, leiers en onderwysers het geleenthede wat bemoedig, bou en stig baie nodig en hulle gryp sulke geleenthede met albei hande aan. Dit is ons taak om hierdie geleenthede te skep en ons neem hierdie verantwoordelikheid ernstig op. Aan die einde van November bied Solidariteit Jeug ook ŉ leierskapdag vir studenteraad- en huiskomiteelede van verskeie hoëronderwysinstellings aan. Ons nooi elke jong leier wat betrokke wil raak om met ons kontak te maak. Solidariteit Jeug nooi ook alle skole en ander leiers om by hierdie ondersteuningsnetwerk betrokke te raak. Stuur gerus ŉ e-pos na [email protected] Vriendelike groete Mareli Bothma Bestuurder: Solidariteit Jeug